Dudizam
Dudizam (engl. dudeism), filozofski nazor i životni stil kojem je kao inspiracija poslužio The Dude (engl. dude: frajer, lik), protagonist filma Veliki Lebowski (The Big Lebowski, 1998.) braće Coen. Primarni cilj dudizma je promicanje modernog oblika kineskog taoizma, izložena u Dao de jingu kineskog filozofa Laozija (6. st. pr. Kr.), stopljena s konceptima starogrčkog filozofa Epikura (341. do 270. pr. Kr.) i predstavljena stilom koji personificira Jeffrey »The Dude« Lebowski, fiktivni lik koji u filmu portretira Jeff Bridges. Dudizam se katkad smatra parodijskom religijom, no njegov osnivač i mnogi adherenti doživljavaju ga ozbiljno. Dudisti izraz dude (engl. izg. [duːd] ili [djuːd]) smatraju rodno neutralnom riječju. Sveti veliki blagdan dudizma, Dan The Dudea, obilježava se 6. marta.

Formiranje 

Dudizam je 2005. osnovao Oliver Benjamin, novinar baziran u Chiang Maiju, davši organizaciji službeni naziv The Church of the Latter-Day Dude (engl.: Crkva Dudea posljednjih dana). Procjenjuje se da je do augusta 2014. zaređeno 250 000 dudističkih svećenika širom svijeta, a u nekim državama SAD-a dudistički kler legalno vrši službu vjenčanja.

Iako dudizam primarno upotrebljava ikonografiju i narativ iz Velikog Lebowskog, adherenti vjeruju da dudistički svjetonazor postoji od početaka civilizacije, primarno radi ispravljanja društvenih tendencija k agresiji i ekscesima. Kao primjere »velikih dudeova u historiji« navode Laozija, Epikura, Heraklita, Budu i preeklezijastičkog Isusa. Recentniji antecedenti uključuju stupove američkog transcendetalizma, kao što su Ralph Waldo Emerson i Walt Whitman, i humaniste poput Kurta Vonneguta i Marka Twaina.

Filozofija 

Dudistički sistem vjerovanja suštinski je modernizirani oblik taoizma lišena svih njegovih metafizičkih i medicinskih doktrina. Dudizam zastupa i potiče praksu »plivanja niz struju«, »ostajanja hladne glave« i »nenagljenja« pri suočavanju sa životnim teškoćama, vjerujući da je to jedini način da se živi u skladu sa svojom unutrašnjom naravi i izazovima interakcije s drugim ljudima. Za cilj također ima ublažavanje osjećaja neadekvatnosti što se javlja u društvima koja velik naglasak stavljaju na postignuća i osobno bogatstvo. Konzekventno tomu, veća se prednost daje jednostavnim svakodnevnim uživanjima poput kupanja, kuglanja i druženja s prijateljima nego stjecanju bogatstva i trošenju novca kao načinima postizanja sreće i duhovne ispunjenosti.

U jesen 2008. Crkva Dudea posljednjih dana pokrenula je svoju službenu publikaciju, The Dudespaper. Dudistička sveta knjiga, Dao Dude jing (The Tao Dude Ching), postavljena je online u julu 2009. Da bi se izbjeglo brkanje s nadolazećom knjigom Tao Dudea (The Tao of the Dude) Olivera Benjamina, knjiga je u decembru 2009. preimenovana u Dude de jing (The Dude De Ching). Dude de jing je reinterpretacija knjige Dao de jing, koju je preveo Peter Merel, a upotrebljava dijaloge i elemente priče iz Velikog Lebowskog.

U augustu 2011. Ulysses Press objavio je Vodič za držanje (The Abide Guide), »dudističku knjigu za samopomoć« koja govori o životnim lekcijama iz Velikog Lebowskog i drugih izvora. Ova knjiga autorâ Olivera Benjamina i naddudskupice Dwayne Eutsey sadrži materijale drugih članova Crkve Dudea posljednjih dana. U novembru 2013. izdan je talijanski prijevod pod naslovom Evanđelje po Lebowskom (Il vangelo secondo Lebowski).

U novembru 2013. Crkva je objavila Lebowski 101, kompilaciju pretežno stručnih eseja koje je uredio Benjamin, a u kojima se disecira i slavi Veliki Lebowski. Knjizi je doprinijelo više od 80 pisaca i ilustratora.

U aprilu 2015. objavljen je Tao Dudea (The Tao of the Dude) s Benjaminovim esejima i ilustracijama te citatima raznih filozofa i pisaca kroz historiju. Cilj je knjige prikazati da je dudizam filozofija koja je postojala još od osvita civilizacije.

The Dude i majstor zena (The Dude and the Zen Master, 2013.), knjiga Jeffa Bridgesa i budističkog učitelja Bernieja Glassmana, koristi filmski lik kao početnu točku filozofske diskusije. Upitan na promociji knjige što bi The Dude mislio o dudizmu, Bridges je odgovorio: »Bio bi zapanjen. I prionuo bi na nj.«

Izvori

Eksterni linkovi 
 
 The Dudespaper – službena publikacija o dudizmu
 VW 'Dudeism' ad bowls into cinemas: Mini-film exploring 'religion' inspired by movie The Big Lebowski trails Volkswagen's support for independent cinema – The Guardian, članak s linkom na video Volkswagenove reklame u kojoj se pojavljuje dudizam
  Only A Game, Saturday, July 11, 2009 – diskusija o dudizmu i kratak audiointervju s Oliverom Benjaminom na NPR-ovu Only A Game, od 46:11
 Dude Awakening – Sunday Herald, članak o dudizmu

Religijske parodije i satire
Fiktivne filozofije